pslalu

bniru：Sabi Nobu

kya gaga Tayal ga. “lalu” iyat lalu nanak, qani ga, ‘ringan pinqzywaw na qutux qqnxan. qutux qutux lalu. s’unan mqoyat na binkesan ta ru linnglung na cinngasal ta.

     trang m’laqi squ laqi lga, splalu nya bnkis na cinngasal nya. puqing na lalu ga, hazi kahul binkisan. spwah squ kayal ini ga, inkyasan nya, trang m’laqi squ laqi qasa. mha ni trang m’laqi nyux mqwalax ga, hazi splalu si kmwa tnaq mqwalax na lalu, mha ni m’laqi sa klpaw, splalu nha smyax na lalu. mha sqani plalu ga, kinhway nya Tayal ka kayal ru insuna.   

     lalu maku ga Sabi, tehuk saku qutux byacing lga, rasun ku nya yaba yaya maku musa kyokay sanka rehay ru splalu ku nya yaba maku, kmal yaba maku mha, qalang Pyaway ungat lalu Sabi na’, nanu yasa splalu ku nya lalu Tayal, lalu theluw ga 宋美華. mluw squ p’yugan na sexu lga, thuyay ta smi lalu tayal sa binbusyo, ru maki saku squ minkoq 96 kawas m’iyu binbusyo maku, theluw ru tayal 莎菲依 諾佈ru Sabi Nonu, sazing lalu syun mu binbusyo kwara. mqas saku balay thuyay pslalu lalu na tayal maku nanak, mqyanux sa babaw cinbwanan qani. 

      pslalu 'Tayal ga, m’ubuy squ tninun na gaga ru pinqzywan na cinngsal. qutux qutux lalu, bniru qwas na rikisi kwara, ginnalu ru mqoyat kahul squ binkisan ta uzi.